בס"ד

‏א' סיון תש"פ ‏24 מאי 2020

**לכבוד הגברת רחל שקרג'י**

המפקחת על ההקדשות.

בבקשה. נא לקרא לאט ובעיון כדי לחסוך זמן יקר.

**ברוכה השבה לתפקידך.**

מפקחת על ההקדשות הינו תפקיד מיוחד המקשר עולמות, זוהי שליחות קודש מאת המקדישים השוכנים בעולם האמת, אשר עיניהם נשואות אליך ואל בית הדין לקיים את רצונם, לעשות טוב עם עם ישראל בהתאם למטרת ההקדש.

**יהי רצון שחפץ ה' בידכם יצלח.**

קראתי את הצהרתך: ...אנו שמחים כי הנכסים חוזרים אל הציבור ומגשימים את רצון המקדישים. **אנו נמשיך במאמצינו עד שכלל נכסי ההקדשות הדתיים ישובו וישמשו את הציבור, בהתאם למטרותיהם"**.

המשימה המוטלת עלינו, קיום רצון המקדישים:

**"הקדש תלמוד תורה לילדי היהודים התימנים והעדנים בירושלם"**

1. אפתח בנושא כואב מאד שקשור לתפקידך.

**הליך משפטי שנמשך לאורך זמן ללא סיבה מוצדקת הינו חמור מאד ונקרא עינוי דין.**

כבר בשנת 1998 פנינו לבית הדין בבקשה לאפשר לת"ת מבשר טוב להשתמש במבנה של ההקדש הנדון למטרת ייעודו ת"ת תימני. בקשתנו נדחתה כי המבנה היה מושכר. חייבו אותם לתת לנו 500$ לחודש. מאז המבנה נהרס ונבנה בניין חדש.

בשנת 2003 שוב פנינו לבית הדין. הם חייבו את הועד לאתר נכס לת"ת, הועד התעלם. ביוני 2016 בעקבות תשלום 600,000 ₪ מהקבלן שהם פירות ההקדש, שוב פנינו לבית הדין. ומאז אנחנו בהליך מתמשך שסופו לא נראה.

ריכזתי במחשב את החומר הכולל תביעות דיונים החלטות וכו'. יש למעלה ממאה מסמכים. כמות אדירה של מסמכים, על מה? על הקדש אחד.

שנים רבות של סבל נפשי עם אבדן זמן יקר ולחצים והמתחים של שני הצדדים וההוצאות המשפטיות והעיכוב של קיום הצדק.

**בנוסף לכך נזקים בלתי הפיכים.**

1. למעלה ממיליון שקל שמיועד לת"ת תימני נמצאים בידי הועד התימני ובמוצהר מייעדים אותו לנזקקים. הם טוענים שכבר לקחו מההקדש 600,000 ₪ ויתכן שממשיכים לקחת.
2. כאשר פנינו לראשונה לבית הדין לאפשר לת"ת "מבשר טוב" להשתמש בבניין ההקדש, הם טענו שהוא מושכר לתקופה ארוכה וטענתם נתקבלה. אני מניח שגם בימים אלו הם פועלים לקבוע עובדות בשטח שימנעו מבית הדין לאפשר לנו להשתמש במבנה.
3. המועד האחרון להגשת בקשה לרישיון להפעלת ת"ת עבר, אך יתכן שעדיין ניתן להגיש בקשה או למצוא דרך עקיפה אבל כל יום שעובר הסיכוי הולך וקטן.
4. קשה מאד לקיים ולרומם ת"ת תימני. בארץ יש רק שלשה וגם הם קטנים. צריך פעילות ותקציבים לקיום ולהוספת תלמידים. כל יום שעובר יותר קשה.
5. אני מוגבל במשאבים וכוחות ואני עובר התשה ע"י הועד שעושים לי חיים קשים גם בישיבה וגם בהשמצות בציבור ובביה"ד. קשה מאד לקיים מאבק משפטי נגד גוף עוין כמו הוועד ובמקביל להתמסר לניהול גשמי ורוחני של הת"ת והישיבה. המוסדות נפגעים ואני נשחק. זהו עינוי אמיתי. מלבד חיי הפרטיים וצרכי ביתי שנפגעים, כי אני צריך להביא טרף לביתי.

מה בידך לעשות לקיים את רצון המקדישים

**לועד התימנים אין שום מעמד בהקדש, לבד מהשליחות למנות נאמנים.** במשך השנים, בית הדין טעה והתייחס לועד התימני כאל נאמנים ובכך אפשר להם לנהל את ההקדש כפי רצונם ולפעול נגד שטר ההקדש.

כבר לפני שנים ביקשתי מבית הדין למנות נאמנים. החוק מחייב וכך גם כתוב בשטר ההקדש הנדון שיש למנות 3-5 נאמנים.

משאין נאמנים, אנחנו נאלצים לתבוע את הועד. כי ההקדש וכספי ההקדש נמצאים שלא כדין בשליטת הועד. איפה נשמע שכדי לקבל מפירות הקדש אני לפנות לבית הדין בהליך משפטי, זהו עיוות דין.

בנוסף לכך אם בית הדין שממלא מקום של הנאמנים סרב לבקשה, אני צריך לפנות לבית הדין הגדול כערכאה אחרונה לערעור, דבר שהוא חוסר צדק משווע ואפליה לרעה להחסיר ערכאה מדורש הצדק.

התוצאה: **שנים רבות של עינוי דין.**

נאמני הקדש הם הגורם המכריע בניהול הקדש. כאשר הנאמנים אמנם נאמנים לא צריך בית דין ולא פיקוח. **כאשר אין נאמנים או שהנאמנים להיפך מנאמנים, לא יעזור בית דין ולא המפקחת על ההקדשות ואין תקומה להקדש ולרצון המקדישים,** כמו שאנחנו רואים בהקדש הנדון.

מינוי נאמנים **מתאימים** זהו הפתרון היחיד שישים קץ לסחבת ולדיונים ולהחלטות. יש בירושלים עשרות מועמדים שיכולים לשמש נאמנים טובים.

**בית הדין מחכה לחוות דעתך על הנאמנים.**

מה הקריטריונים לבחירת נאמנים:

1. רצון חזק לקיים את ייעוד ההקדש.
2. יכולת להשקיע זמן וכוחות.
3. יכולת ביצוע, עדיף עם ניסיון מוכח.
4. ללא ניגוד אינטרסים.

המועמדים חברי הועד **לא רוצים ת"ת תימני, אין להם זמן וכוחות להשקיע וגם אין להם יכולת ביצוע והם בניגוד אינטרסים משווע.**

לי יש את כל ארבעת הנתונים הנדרשים. אם תחליטו למנות אחרים שמתאימים, אשמח לעזור.

**המשימה שלפנינו הפעלת ת"ת תימני במבנה ההקדש.**

זוהי משימה קשה ומסובכת שדורשת פעילות מסיבית וחכמה של נאמנים. הנאמנים יידרשו לנהל ת"ת תימני וגן ילדים ובמקביל לנהל כ- 12 דירות להשכרה ואולם שמחות במבנה. התקציב יהיה למעלה ממיליון ₪ בשנה.

כדי להצליח במשימה יש למנות נאמנים, בני תורה צעירים שרוצים לפעול בנושא ואיתם אנשי ציבור וחינוך.

**חייבים נאמנים נפרדים, ללא קשר עם הועד התימני.**

לאחרונה, בפס"ד מיום 31 אוקטובר 2019, בית הדין החליט לחייב את הועד לפתוח חשבון נפרד להקדשות.

אילו בית הדין היה ממנה נאמנים מתאימים שלא כפופים לוועד כמו שביקשנו, הם עצמם היו דואגים לחשבון נפרד והיו כופים את הועד להחזיר להקדש את הכספים שמעל בהם.

1. **נתונים יסודיים שכל בר דעת מבין:**
2. מטרת ההקדש ברורה **"הקדש תלמוד תורה לילדי היהודים התימנים והעדנים בירושלם"**   
   כך פעל ההקדש מזמן ייסודו ואין שום החלטה על שינוי הייעוד. אם מר שרעבי רוצה לשנות את המטרה עליו להגיש בקשה לבית הדין.
3. **ראשי הועד אינם יכולים לשמש כנאמנים**. בהגדרת חז"ל מי שהופקד אצלו חפץ או נכס ולא שמר כראוי, **נקרא פושע**.   
   מר שרעבי מודה ש"בטעות" איבדו מאות אלפי שקלים של ההקדש. הוא ביזה את בית הדין לא מקיים את החלטות בית הדין, שינה מדעתו את ייעוד ההקדש וחבריו שותפיו לפשע אינם מוחים. יש עוד הרבה סיבות לפסול אותם. כתבתי לכם בעבר ואם צריך אכתוב שוב.

**לסיכום.**

בידך לשים קץ לעינוי של כולנו, כולל המקדישים ולחסוך מזמנך ומזמנם של בית הדין.

1. אני מבקש, תשקיעי מאמץ וזמן לסיים את הסחבת.
2. **לפתוח בתהליך למינוי נאמנים שיעמדו במבחן שכתבנו למעלה.** לדוגמא, לבקש מהועד רשימה של מועמדים נוספים, שאינם חברי הועד עם נתונים מתאימים כנ"ל.
3. לקבוע פגישה דחופה עם עו"ד מלאכי ועמי בנושא מימוש מטרת ההקדש ומינויהנאמנים ולזירוז ההליכים.
4. לקיים קשר טלפוני או במייל איתי לקידום הנושא.

לא כתבתי כאן על כסף למרות שמאד נדרש, כי זהו רק אמצעי כדי שנוכל לשרוד אבל לא פתרון.

**בידינו להציל את ההקדש, לקיים את רצון המקדישים. לחבר בין המקדישם וההקדש והת"ת עם הילדים החביבים וההורים הגיבורים והמארים המסורים, לשמחת המקדישים נוחם עדן.**

אני לא משפטן ולא איש דברים או ויכוחים. את נוכחת איך נאלצתי לעמוד בבית הדין נגד 2 עורכי דין מנוסים ועוד 3 חברי ועד עויינים, מול בית דין חשדן והססן ולבקש מינוי נאמנים.

במחילה מכבודך מפקחת יקרה (זאת לא מליצה), אבל זהו התפקיד שלך ולא שלי לדאוג לנאמנים. כמו שהצהרת והתחייבת לפעול: ...**שכלל נכסי ההקדשות הדתיים ישובו וישמשו את הציבור, בהתאם מטרותיהם.**  אני מוכן לעזור בשמחה, אבל האחריות עליך.

יש לי הצעה עם התחייבות שלי להקים בנכס ת"ת תימני אך העדפתי לקצר.

**זכות גדולה לידך נפלה, את נדרשת למעוף לחכמה ולגבורה. בהצלחה.**

אני מבקש מחילה אם הלשון לא עדינה. כותב בתקווה לסיום הטוב במהרה.

**הרב יורם גריידי**